tuisonderrig – Kieswetter Klaskamer
Ek het die begin van die week op Facebook gevra wat begin met U en wil dankie sê vir die groot reaksie. Nou sien julle hoe verslawend dit kan raak om woordjies en dan aktiwiteite wat werk met daardie woorde uit te dink! Een vriendin sê "nou kan ek nie ophou U woorde uitdink nie". Dis wat gebeur! En dis SO lekker!
Maar soos met 'e' het 'u' ook probleme gegee. Want daars baie min woorde waar die 'u' klank mooi uitgespreek word. Meeste woorde wat met 'u' begin, kry ook 'n 'i' by en dan hoor mens die 'ui' klank en nie meer die 'u' nie. So wat staan my te doen?
Ek het besluit om soveel moontlik die 'u' klankie te oefen, ook in die middel van woorde en hier en daar die 'ui' klank toe te laat. Ek meen, kyk net na al die Afrikaanse alfabet posters en boeke en jy sal sien, hulle kies maar die Uil om die U letter te verteenwoordig.
So, ek skop af met Janéy se pragtige uil werk!
Sy het die Uil en wat hy eet als self geteken. Ek het vir haar 'n keuse gegee: om die woorde om die uil te skryf of die prentjies te teken. Dis wat ek geniet van tuisonderrig, die vryheid om te kies. En dis okay as sy eerder wil teken, sy kan ander dag weer skryf. Sy skryf reeds baie netjies so laat sy eerder doen wat sy geniet om te doen. En sy het dit baie geniet! Elke dier is op Google 'step-by-step how to draw a…' ge'search' en sy het dit noukeurig gevolg. Sy vra of sy drie vissies hier mag teken. Ja! Mag sy 'n dammetjie om die vissies teken? Ja! Is dit okay as die akkedis se stert so opswaai plaas van reguit lê? Ja ja ja! Lyk my daars nog 'skool' in haar kop want sy moet nog vir als permissie kry. (Of ek dikteer nog te veel!)
Nou dat ons al die klinkers goed ken, kan ons werkies doen wat al 5 inkorporeer. Sy moet nou fyn luister na watse klinker in die woord pas.
Slimkoppe Afrikaans Graad 1, bl 40
KIes die regte klinker
Sy moes woordjies lees wat ek uitpak, en woordjies uitpak wat ek vir haar vra.
Woordjies by prentjies pas. Die werkkaart het ek gekry by www.leerafrikaans124.co.za
Dankie aan almal wie vir my herhinner het van die 'uur' of 'ure' woordjie. Janéy was gretig om te leer tyd lees, so ek het vroer vanjaar vir haar die ure geleer. Maar nou kon ons hersien en ook dit uitskryf. Ek gebruik oulike produk wat ek by Exclusive Books gekoop het: Kumon Flash Cards, Easy Telling Time, Write and Wipe.
Ons het gepraat oor uniforms, en hoekom mense hulle dra. Hulle moes puzzle stukkies uitsorteer en groepie maak van die loopbane waar mens uniforms dra en die sonder uniforms. Dit doen hulle sommer op die sitkamer mat terwyl tee drink. Daars ook 'n gratis app op my foon, 'Educational Games for Kids' waar hulle mense met uniforms moet paar met 'n stuk gereedskap. Byvoorbeeld, die soldaat met die tank en die verpleegster met 'n inspuiting. Janéy het geniet om dit te speel.
Ons het gekyk na die lande op die wêreldkaart wat met U begin. Janéy wys na Uzbekistan.
Toe lees ons in ons sendingboek, 'Jy kan die Wêreld Verander' deur Jill Johnston oor die Uzbeks. En vir hulle gebid.
Ek het geleer oor die formele U form om die Here of iemand in gesag te addresseer. Toe sing ons 'Hallelujah, U is Koning, ons aanbid U, in U woning…'
Uno! Die speletjie UNO begin ook met U. En hier is Pinterest idees van Wiskunde werkies net Uno kaarte! Hoe oulik is dit?!
ns het bietjie begin praat van Uitvindsels en begin lees in die pragtige boek: Die Storie van Uitvindings deur Anna Claybourne en Adam Larkum beskikbaar vanaf Galileo Books vir R130. Maar ek het so skuldig gevoel oor die 'ui' klank plaas van 'u' dat ek op 'n later stadium meer in diepte daardie boek sal bestudeer en moontlik 'n projek daarvan maak! Sien UIT! :
En, ook soos iemand slim voorgestel het, het ons Ultramel vlae by die Uniegeboue gaan eet! Saam met ultra (Engelse woorde, ek weet) cool vriende!
By Janet@grootisutrou.co.za|2014-07-24T19:48:42+00:00July 24, 2014|Uncategorized|13 Comments
Moeilke tweede M-week
Ek het die week begin (op Maandag die vakansie dag) met soveel entoesiasme en moed.
Ek het 'n plan gehad vir wiskunde. Om dit meer interessant te maak, sal ek my dogter vra om sommetjies vir my neer te skryf. Dan moet ek die antwoord skryf en sy moet dit merk! Soms gaan ek aspris 'n fout maak en sy gaan vir my vir my 'n kruis moet maak lanks my antwoord. Wel, natuurlik klink dit vir haar baie goed! Maar toe sy besef sy gaan eers self die som moet doen voordat sy kan weet of ek reg of verkeerd geantwoord het, is sy nie meer lus nie. Sy voel eintlik bietjie gekul. Hier het sy uitgesien om te tiek of kruis en nou moet sy somme doen! Dinge het van daar af begin skeefloop.
Die kinders was verkoue. Nie koorsig nie maar loop neus en hoes. Baie kinders moet nog skool toe gaan terwyl hulle bietjie siek is. Ek het gevoel ons kan nogsteeds werkies doen in ons snoesige Klaskamer, maar moes later so dryg en smeek en aandag terug roep, dat ek moedeloos begin voel het. Al die gedagtes van onsekerheid het in my kop begin pop: 'Ons werk te stadig! Sy ken nog nie genoeg nie! Sy kort te veel van my hulp en inspraak, ander kinders het nie 'n juffrou wat langs hul sit en heeltyd knik of sê, gaan aan!'
En dis waar die probleem lê, ek vergelyk te veel met openbare skool! Ons hoef nie by iemand by te bly nie! As ons volgende jaar nog Graad een werk doen is dit okay!! Dis juis die doel en voordeel van tuisonderrig! Om te werk teen my kind se pas en met die metode wat vir haar werk!
Ek het iets belangriks gesnap die week: as ek my kind gaan druk en stoot, skel en skree, leer sy niks!! Sy sit so vreesbevange dat sy nie kan dink nie! Ek raak kwaad want volgens my is dit n heel eenvoudige taak, maar al wat sy sien is Ma se kwaai gevreet. 😳
So, ek het een aand met my man gesit en gesels. My frustrasies met hom gedeel. Hy het onthou hoe frustreed het hy geraak met ons kind, die een keer toe hy 'skool' gee in my plek. Hy het ge-eindig om vir haar pak te gee! Gedink sy is net moedawillig! Dit het my baie beter laat voel! Toe bespreek ons 'n beter benadering. Sy wil heeltyd opstaan en gaan speel. Dis duidelik nie genoeg om te sê, 'dis nog nie twaalf uur nie'. Ek moet meer konkreet wees met hoeveel werk gedoen moet word.
So Donderdag sê ek vir haar dat sy net drie werkies moet doen vandag. En ek wys haar wat ek verwag. Sy was baie bly! En dit was baie skryf werk, maar sy kon die wenstreep sien! So, sy kon aanhou werk! En kyk hoe netjies en mooi het sy geskryf! Ek was so trots!
Ek deel hierdie persoonlike dinge met julle sodat julle kan sien dat dit nie aldag opwindende projekte is nie. Dis onrealisties om te hoor hoe ons elke dag lag en mekaar drukkies gee. Op hierdie blog gaan julle hoor van ons high's en low's. Want dit is die werklikheid van tuisonderrig en Kieswetter Klaskamer.
Marakas van medisyne botteltjies
Mealies en Macaroni
Ons plant mostert saadjies op Earth Day
Soek magnete wat met m begin op die yskas
Marshmallow en Rice Crispies lekkerny
Werkkaart vir pret met magnete
Om hierdie werkkaart af te laai, kliek hier.
By Janet@grootisutrou.co.za|2014-04-25T10:59:42+00:00April 25, 2014|Uncategorized|0 Comments
Ons Spontane S-week
Daar is soooo baie s-woorde in Afrikaans! Mens kan regtig bos gaan met die letter!
Die week het Sondag afgeskop met Survivor! Die kinders het die seerower skip raakgesien en my laat dink dat ons dalk een dag die seerower tema moet ondersoek, maar toe werk dinge anders uit. My babatjie het haar bydra gelewer met die s-tema en was siek die week. Sy het sleg geslaap die week maar ons het nogsteeds klomp s-aktiwiteite geniet!
Ek kom agter dat die idees wat spontaan gebeur is dikwels die lekkerste! Maandag was ek vroeg dokter toe met jongste sussie en toe ek terug is, lees ons eers 'n paar biblioteek boeke om in die ding in te kom. Sowaar, is daar heelwat s-prentjies om die tema af te skop!
Toe sing ons Lollos se liedjie: Spring op, sit plat, staan stil, dan doen jy wat jy wil, een been, balans! Dans, liewe Lollos, dans dans! Dinsdag se liedjie was 'Ek is nie 'n stapsoldaatjie nie…' Woensdag s'n: 'Sakke pakke, sout en peper, gee my stoom, dan loop ek beter'. Donderdag het ons lekker toneel gespeel met 'n gediggie 'Die Skoen'. Ek sal die video hier probeer oplaai. Dit was soveel pret! Vrydae het Janéy spraakterapie.
Ons het die week oor soogdiere gesels. Al die s diere is op wit stickers geteken. 'n Groot sirkel in haar boek wys die stel Soogdiere. Toe plak sy die soogdiere binne die sirkel en al die ander diere buite die sirkel. Ek het laat sy paar woordjies afskryf van my voorbeeld en die res het ek op stickers geskryf vir haar om te plak. Die konsep is soogdiere het lewendige babas, nie eiers nie.
Ek het gesien dat pouse veroorsaak dat my kind sommer met skoolwerk wil stop. Om haar te motiveer om terug Kieswetter Klaskamer toe te kom na ons breek, doen ons iets prakties en prettig. Skeerroom op die venster was "Super fun!"
S met spagetti en in sout was die ander sensoriese aktiwiteite. Sago en suiker kan ook werk!
Ek het later gedink mens kan met sokkies 'n s maak of 'ski' met sokkies op houtvloere. Of sokkie sokker speel! Maar ek het nie genoeg energie gehad vir daai idees nie 😜Nog iets wat prt kan wees is 'n smaak speletjie. Blindoek jou kind en laat hulle iets soet, suur en sout proe en sê soos wat proe elkeen. Mens kan dan vir hulle leer waar op die tong proe mens elke smaak.
My dierbare boetie ski tans in Frankryk en stuur hierdie foto vir Janéy:
Die bespreking oor sout het ons buite na die sandpit geneem waar ons gekyk het hoekom is die see souterig? Die gieter verteenwoordig die reen oor die 'berg' (hoop sand). Ons het growwe sand en klippies gestrooi oor die 'berge'. Toe kon die kinders sien dat die strome water oor die soutklippe en klippe vloei en die sout 'see' toe neem.
Hoekom is die see souterig?
Ons het ook die son bespreek. Die kinders moes 'n sirkel aftrek met die hulp van 'n groot ronde 'selotape' en dan sonstraaltjies met 'n lineaal trek. My oudste het dan drie sinnetjies geskryf (van myne af) oor hoekom die son goed is vir ons.
1. Die son gee ons lig.
2. Die son hou ons warm.
3. Die son help plante groei.
Ons eksperiment die week was nie suksesvol nie. 🙂 Ek wens ek kon sê ons het stalaktiete en stalagmiete gegroei, maar tervegeefs. Dalk maak die feit dat ons haarklippies plaas van 'paper clips' gebruik het, 'n verskil. Maar die 'Before' foto en 'After' foto lyk dieselfde so ek plaas net een. 🙂
Iets wat spontaan gebeur het een aand, was skadu-teater teen die slaapkamer muur.
Toe een sussie 'n mooi saadjie wat sy buite gevind het kom wys, het dit soveel saad idees laat ontkiem! Die Bybelstorie van die saad en die saaier was vertel. Die Internet het mooi prentjies van die storie voorsien wat ek kon gebruik vir 'n volgorde aktiwiteit.
En toe gebruik ons die skorsie en spanspek saadjies wat ons klaar in die yskas gehad het om die werk te versier. Het julle geweet dat daar meer as 40 saadjies in een skorsie is?! Hoe slim van die Here om so seker te maak dat daar altyd meer as genoeg groente is! Interessant dat die spanspek saadjies kleiner is as die skorsie saad, tog is die vrug groter! Wys jou net, van iets kleins, kan iets groot groei!
Ek verkies om Bybelstories in die aande te lees voor slaaptyd. Baie helde begin met S, so ons het weer gehoor van Simson, Samuel, Saul en Salamo.
My Pa het geSkype om 'n snaakse speletjie met die kinders te speel: Simon Says. Na so paar opdragte wou die kinders eerder 'Jesus sê' speel en my ma het hulle baie mooi daarin begelei.
Wat baie opwindend is, is dat met elke nuwe letter wat ons byvoeg, kan my Graad Eentjie meer en meer woordjies vorm. Sy sukkel om self die sintesis eers te sien. Maar as ek vir haar klaar gewys het k-a-s spel kas, kan sy dit later weer spel. Ek gebruik groot letter kaarte wat ek self gelamineer het sodat sy dit kan rond skommel en verskillende woordjies bou.
Sy het vir my 'n groot druk gegee nadat sy 'sak' gelees het en gesê, 'Dankie Mamma dat jy my leer lees!'